Deg tmetti-nneɣ, tameṭṭut tezwej iwakken ad tesɛu dderya. Ma yella ur tesɛi ara dderya, tawacult n urgaz-is ad t-muqlen s yir tamuɣli. Ayen yernan s anect-a, timetti taqbaylit tettawli talalit n teqcict amzun d aɣbel ameqqran acku talalit n teqcict di twacult, d tin ur iteffeɣ leḥzen ugar n wussan. Tettrusu-d tsusmi ɣef lḥara,ulac lbaṛud ulac tiɣratin. H.Genevois yenna-d ɣef wanect-a: Asmi ara tlal teqcict, iɣelli-d ṭṭlam ɣef lḥara, kulci d asemmaḍ, ur ferḥen ara yes-s at uxxam, mgal talalit n uqcic i ttraǧun s lferḥ meqqren.